ועדת החוקה, חוק ומשפט, כנסת 24, פרוטוקול מספר 7, 2021-07-01 14:00

גלעד קריב: צוהריים טובים.

גלעד קריב: אני מתכבד לפתוח את ישיבת הוועדה ומודה לכל חברי הכנסת שנמצאים אתנו: רוטמן, מגן-תלם, אזולאי, ארבל וחברי יוראי להב הרצנו.

גלעד קריב: אני מקדם בברכה את בתו של משה ארבל, אחת מצעירות השבט, הדס, ברוכה הבאה.

גלעד קריב: נעמה היועצת המשפטית ותודה גם לנציגי הממונה על חדלות הפירעון והשיקום הכלכלי ונציגי משרד המשפטים, נועם הרצוג, עורכת הדין סיגל יעקובי ועורך הדין אורי ולרשטיין.

גלעד קריב: למי שלא מכיר, עורכת הדין סיגל יעקובי היא האפוטרופוס הכללי והממונה על חדלות הפירעון והשיקום הכלכלי.

גלעד קריב: סדר הדברים הוא הסדר הבא: ברבע השעה הקרובה נשלים את הדיון בחוק חדלות פירעון.

גלעד קריב: לא מתקיימות עליו הצבעות היום וגם לא הנמקת הסתייגויות.

גלעד קריב: יש עוד שני דוברים בסדר הדוברים שביקשו רשות דיבור, אחד מהם חבר הכנסת שמחה רוטמן, הוא יתחיל ואחר כך נקריא את נוסח החוק.

משה ארבל: אשמח גם לרשות דיבור קצרה

גלעד קריב: בסדר גמור, נתחיל.

גלעד קריב: חבר הכנסת רוטמן בבקשה.

שמחה רוטמן: כמו שדיברנו קודם לכן, מה שמאוד הטריד אותי בהסדר שיהיה עם תום ההארכה שלנו ומה שגרם לי להגיד שאני רוצה להאריך כרגע את ההסדר הנוכחי כמעט לאין סוף מבחינתי, כי ההסדר שהיה אמור להיכנס לתוקף בשבוע הבא וכתוצאה מהדחייה שלנו יהיה בעזרת השם בעוד חצי שנה, הוא הסדר שפוגע בצורה קיצונית בחופש העיסוק בעיני.

שמחה רוטמן: מדוע?

שמחה רוטמן: יש חסמי כניסה שנקבעו בתקנות, שנועדו כביכול לשם הגנה על חייבים ועל תאגידים שנמצאים בהליך הזה.

שמחה רוטמן: החסמים האלה מייצרים סיטואציה של עורכי דין, שכל אדם בר דעת יסכים שהם המתאימים ביותר לשמש כנאמנים, בוודאי לא פחות מאחרים, בגלל חסמי הכניסה הם לא יכולים להשתתף.

גלעד קריב: שהמרכזי שבהם הוא דרישת ה-5 שנים.

שמחה רוטמן: דרישת הניסיון בהליכים מסוג מסוים.

שמחה רוטמן: אני אתן שתי דוגמאות למקרים שצריך לפתור: אחד מהם אלה עורכי דין ומשפטנים שעבדו כמתמחים וכעוזרים משפטיים של שופטים, או רשמי הוצאה לפועל, או אנשים שיושבים פה.

שמחה רוטמן: זאת אומרת אנשים שעבדו כמתמחים בתוך הכונס הרשמי.

שמחה רוטמן: הם מומחים בדיני חדלות פירעון לא פחות משופטים אפילו.

שמחה רוטמן: אז אומרים להם, אתם בתוך השירות הציבורי, אתם במלכודת דבש.

שמחה רוטמן: אם תצאו לשוק הפרטי אין לכם הליכים רשמיים, אתם לא יכולים לצאת לשוק הפרטי כי באותו רגע אתם מאבדים את עולמכם ולא יכולים לפתוח משרד.

שמחה רוטמן: דוגמה שנייה, גם קורית הרבה, היא של עורכי דין שמייצגים בעיקר חייבים, גם זוכים, בעיקר חייבים בהוצאה לפועל, בהליכים קולקטיביים שמאוד דומים להליכים האלה.

שמחה רוטמן: הליכים כמו איחוד תיקים, חייב מוגבל באמצעים והליכי הפטר בהוצאה לפועל, שההפטר כן נכנס לדעתי אבל השאר לא.

שמחה רוטמן: בהליכים קולקטיביים בכלל.

שמחה רוטמן: הם מנהלים הרבה מאוד תיקים דומים שבכלל לא מגיעים לבית משפט.

שמחה רוטמן: הם עושים הסדרי נושים מחוץ לבית משפט באמצעות הסדרים בינם לבין עורכי הדין של הנושים, מנהלים תיקים בצורה מאוד דומה למה שמתרחש.

שמחה רוטמן: אז אומרים להם, אם לא פתחתם מספיק תיקים, באופן אבסורדי ממריצים פתיחת תיקים, כדי שאדם יוכל לרשום ברזומה שלו במקום להגיע להסכמות.

גלעד קריב: מה הצעתך?

שמחה רוטמן: אני אומר, כל זמן שהתקנות שנכנסות לתוקף בעוד חצי, אני אומר להאריך לא בחצי שנה אלא ב-30 שנה.

שמחה רוטמן: אבל אם תהיה סיטואציה, בה יסבירו נציגי משרד המשפטים, או יביאו תיקון תקנות, או שתהיה פרשנות שזה כן אפשרי, או שהתקנות האלה לא פוגעות בחופש העיסוק, נדע שאנחנו לא עושים פה יותר נזק מתועלת.

שמחה רוטמן: יכול להיות שנחשוב אחרת על הליכי הדיון הזה, אני לא אומר כרגע שום דבר בהקשר הזה.

שמחה רוטמן: זו הייתה נקודה אחת, שבעיני היא קרדינאלית, כי זה חסם מרכזי מאוד מעיסוק בתחום לאנשים שמבינים וטובים בתחום.

שמחה רוטמן: דבר שני זה נושא התחלופה.

שמחה רוטמן: הראו לי חוב מפעם קודמת, שדברנו על התחלופה ויצירת ריענון, שלא נשארים עם אותם אנשים שוב ושוב.

שמחה רוטמן: הראו לי בהפסקה את ההוראה שמאפשרת ל-15% ובדברים אחרים ל-25% חדשים להיכנס למערכת מידי ארבע שנים.

שמחה רוטמן: אני הייתי מעדיף שפרק הזמן יהיה פחות, אבל זה יהיה אולי כשיהיה לנו דיון על תקנות.

שמחה רוטמן: נקודה אחרונה, מאחר ומדובר בחסם סף, זה נכון לגבי הכול, גם אם נצליח למצוא פתרון לשתי הקבוצות שדברנו עליהן, מאחר ומדובר בחסם סף, תנאי סף, אני הייתי רוצה שיהיה לפחות מנגנון של שיקול דעת של ועדת חריגים לתנאי הסף הזה, כי זה פוגע באנשים שנופלים בין הכיסאות במקרי קצה.

שמחה רוטמן: אתן דוגמה, הכונס הרשמי הקודם, דוד האן, שהיה מומחה וכתב את הספר, היה יוצא מהאקדמיה ולא היה יכול להתקבל.

שמחה רוטמן: כן צריך להיות מנגנון של ועדת חריגים כדי להגן על חופש העיסוק.

שמחה רוטמן: מעבר למקרים האלה שצריכים לקבל מענה פרטני.

גלעד קריב: תודה חבר הכנסת רוטמן.

גלעד קריב: נבקש מכם לפני הקריאה התייחסות לעניין וגם אם ישנה אפשרות פרשנית ולא רק של תיקון התקנון, מכיוון שאנחנו כרגע בהצעה להארכת חוק.

גלעד קריב: אנחנו לא עוסקים כרגע בתקנות.

גלעד קריב: מבחינתנו זה לא הרגע הנכון להציב נושאים חדשים ואני דווקא רואה יתרון גדול בזה שיש פה הארכה לחצי שנה כי היא תאפשר לנו לחזור ולדון בנושאים שונים וכבר אמרתי, אני מתכוון בהחלט לעשות כאן מעבר לחובת הדיווח שיש עליכם, לקיים כאן דיון מעקב.

דסטה גדי יברקן: נוכל לדון על זה בהמשך?

גלעד קריב: לא, זה לא על סדר היום.

גלעד קריב: התקנות קיימות, הן אושרו בוועדה הקודמת.

גלעד קריב: אנחנו כרגע בהצעת חוק מאוד מסוימת, בעוד כמה דקות אנחנו מגיעים לקריאת הנוסח.

גלעד קריב: חידשתי את הדיון כדי לאפשר לשני החברים שנרשמו לומר את דבריהם.

גלעד קריב: חברת הכנסת אבקסיס הבאה בתור, לאחר מכן נאפשר לחבר הכנסת ארבל לומר את דבריו, למרות שלא היה בדיון הקודם, לאור מעורבותו בסוגיה הזאת של חדלות פירעון.

גלעד קריב: אנחנו ניגשים להקראת נוסח ואני מזכיר שעומדת עדיין היכולת להגיש הסתייגויות לגופו של ענין.

גלעד קריב: חברת הכנסת לוי אבקסיס בבקשה.

אורלי לוי אבקסיס: אני רוצה להעלות כמה סוגיות: הראשונה, הרי לא סתם עושים הוראת שעה.

אורלי לוי אבקסיס: הוראת שעה זה אומר שאנחנו לא מחליטים באופן גורף כי יכול להיות שצריכים את התחנות האלה כדי לבדוק איך הדברים קורים ואם צריך לתקן, זה בעצם מקצה שיפורים.

אורלי לוי אבקסיס: כשאני מסתכלת על מכלול הדברים, אני אגיד לך מה מטריד אותי ודברתי גם עם הממונה, שנושאת כמה תפקידים

קריאה: ובכישרון רב יש לומר.

אורלי לוי אבקסיס: לחלוטין.

אורלי לוי אבקסיס: היא מולטי טאלנט.

אורלי לוי אבקסיס: בנושא הזה אני רוצה להעלות נקודה, על ההרכב של אותה ועדה של היחידים.

אורלי לוי אבקסיס: טיבה של הוראת שעה זה כדי לחזור, לבקר ולא לחדש אוטומטית.

אורלי לוי אבקסיס: כשאני מסתכלת על אותו הרכב, לצערי הרב לא הייתי פה כשחוקק החוק בפעם הקודמת לכן אולי לא שמו לב לנושא הזה.

אורלי לוי אבקסיס: כשאנחנו מדברים על היחידים, אנחנו לא מדברים על תאגידים, אנחנו צריכים לזכור על ההבדל ביניהם.

אורלי לוי אבקסיס: תאגיד, בדרך כלל, גם אם הוא נמצא בחדלות פירעון, יש לו עדין יועצים מקצועיים.

אורלי לוי אבקסיס: כשאנחנו מדברים על יחידים, הרבה פעמים מדובר על אזרחים קשי יום.

אורלי לוי אבקסיס: קח לדוגמה מכולת שכונתית שפתחו לידה עכשיו רשת גדולה והוא פשט את הרגל.

אורלי לוי אבקסיס: אין לו מי שיגן על הזכויות שלו.

אורלי לוי אבקסיס: אין לו מיש שימור על מינימום הקיום שלו.

אורלי לוי אבקסיס: שאלתי פה כמה נציגים יש לאותו יחיד בוועדה.

אורלי לוי אבקסיס: מסתבר שיש נציג אחד שהוא של הסיוע המשפטי.

אורלי לוי אבקסיס: עם כל הכבוד שיש לי לסיוע המשפטי ואני מאמינה שיש שם אנשים מאוד טובים, שיתפתי אתם פעולה לא מעט ואני עדיין מפנה אליהם הרבה פניות ציבור של אנשים קשי יום שהם אפילו לא יודעים שיש להם זכות.

אורלי לוי אבקסיס: שאלתי, מה היחס בין אותם נציגים, שרואים את מכלול הדברים ואת הבעיות החברתיות לעומת כלל הוועדה?

אורלי לוי אבקסיס: זה אחד משבע.

אורלי לוי אבקסיס: אחד משבע זה אומר שהקול כמעט לא נשמע.

אורלי לוי אבקסיס: דווקא באוכלוסיות כאלה הייתי רוצה להכניס, זו הזדמנות ואנחנו יכולים לעשות את זה במשותף, את העניין של עוד נציג ציבור.

אורלי לוי אבקסיס: כשאני אומרת נציג ציבור אנחנו מדברים על הרכב ועדה שתעשה איזון, שכמסתכלים על האדם הפרטי הקטן שפשט את הרגל ויכול להיות שאין לו איך להביא אוכל הבית והוא יצטרך למכור את הבית שלו, אם יש לו, יש לזה המון השלכות.

אורלי לוי אבקסיס: מתוך אחריות לאוכלוסיות המוחלשות האלה, אנחנו צריכים לשנות את ההרכב כדי שיהיה שם נציג נוסף ואני חושבת שיכולה להיות פה תמימות דעים בנושא של האוכלוסיות המוחלשות הללו.

אורלי לוי אבקסיס: דברתי עם הממונה, היא אמרה לי שבגלל שהיא מודעת לקושי הזה, הרבה פעמים היא לוקחת על עצמה את העניין.

גלעד קריב: יש לך שני נציגים.

אורלי לוי אבקסיס: זה לא שני נציגים אדוני.

אורלי לוי אבקסיס: בגלל האופי המאוד מיוחד שלה.

אורלי לוי אבקסיס: מחר יהיו חילופים, אני מקווה שהיא תתקדם ויהיה לה הרבה כוח להשפיע בנושאים נוספים כי אני יודעת שהלב שלה נמצא במקום הנכון.

אורלי לוי אבקסיס: אני רוצה לדעת מה יקרה יום אחרי, חלילה וחס, שאת לא תהיי שם כדי לראות את האינטרס הנוסף של האוכלוסייה המוחלשת הזו.

אורלי לוי אבקסיס: אנחנו צריכים לדאוג לזה שלפחות ההרכב הזה יהיה הרכב יותר מאוזן, שרואה את האדם היחיד.

אורלי לוי אבקסיס: נושא נוסף, הבנתי שכל חמש שנים מתחדשת רשימת הנאמנים בוועדה.

אורלי לוי אבקסיס: רציתי לדעת מה אורך הליך משפטי שכזה.

אורלי לוי אבקסיס: יש לזה קורלציה ואנחנו צריכים להבין את ההקשר.

אורלי לוי אבקסיס: בממוצע.

סיגל יעקובי: זו שאלה מצוינת אבל צריך להבהיר שבעל תפקיד שקיבל תיק הוא מלווה אותו מהתחלה ועד סופו גם אם זה יעבור את הרשימה.

סיגל יעקובי: לא מחליפים לחייבים באמצע הליך.

אורלי לוי אבקסיס: זה ברור לי.

אורלי לוי אבקסיס: אוי ואבוי אם זה היה אחרת.

סיגל יעקובי: בגדול, הליך פירעון חדלות היום, לפי החוק החדש, נפתח בצו פתיחת הליכים אחרי סדר גודל של בין שנה לשנה וחצי נקבע דיון בצו השיקום הכלכלי וצו השיקום הכלכלי הוא צופה פני עתיד, בסטנדרט זה 36 חודשים קדימה.

סיגל יעקובי: כלומר הליך הוא בממוצע 4, 4.5 שנים.

אורלי לוי אבקסיס: הרציונל שעומד מאחורי החלפה של אותם נאמנים, כדי שמה לא יהיה שם?

סיגל יעקובי: הרציונל בהחלפה הוא שלא תהיה סטגנציה של התחום, שתהיה זרימה.

סיגל יעקובי: אמנם אבטחנו שלפחות 15% מהמאגר הבא יהיה שחקנים חדשים שלא היו במאגר הקודם, אבל גם עצם המנגנון של החלפה נועד להבטיח שתהיה זרימה בשוק הזה.

אורלי לוי אבקסיס: איך קובעים אם הוחלף?

סיגל יעקובי: הוועדה מדרגת את כולם מחדש.

אורלי לוי אבקסיס: לפי מה היא מדרגת אותם?

אורלי לוי אבקסיס: מה הקריטריונים לדירוג?

סיגל יעקובי: עמידה במבחן מקצועי, התרשמות מראיון אישי.

סיגל יעקובי: בפעם הבאה תהיינה גם המלצות של ממונה.

אורלי לוי אבקסיס: כחברי כנסת מאוד נשמח לקבל את הקריטריונים לגבי הדירוג ומה ההחלפות.

גלעד קריב: עבור רבים מאתנו זה נושא חדש, אבל בניגוד לדיון הקודם אני מקפיד כרגע על לוחות הזמנים.

גלעד קריב: דקה נוספת לסיום ואני לא פותח כרגע עוד סבב של שאלות והבהרות.

גלעד קריב: הודעתי, תתקיים ישיבת מעקב בנושא חדלות פירעון.

אורלי לוי אבקסיס: אין בעיה, אבל מתוך זה אני רוצה להגיש הסתייגויות.

אורלי לוי אבקסיס: בנושא החמש שנים, אני לא בטוחה שאני רוצה להגיש שם הסתייגות, אלא רק לגבי רשימת הקריטריונים.

גלעד קריב: יש עוד דקה לרשות הדיבור שלך.

אורלי לוי אבקסיס: אז אני אבקש להגיש גם את ההסתייגויות.

גלעד קריב: זה לא קשור.

גלעד קריב: יש המון זמן להגיש הסתייגויות.

אורלי לוי אבקסיס: נושא נוסף, לגבי הדם החדש שיוזרם, אמר גם חבר הכנסת רוטמן בצדק שצריך גם דם חדש, לתת את האופציה לכל אותם עורכי דין ושלא יהיה מונופול של קבוצות.

אורלי לוי אבקסיס: יש פלוסים ויש מינוסים בעניין של להכניס את החדשים ואני הבנתי שיש שם הגדרה של לפחות 15% של דם חדש שלא דורשים שם ניסיון של 5 שנים?

סיגל יעקובי: אותם סטנדרטים, אותם תנאים, אבל כדי שלא יהיה מצב בו הוועדה בעוד 5 שנים תדרג בדיוק את אותם אנשים בדירוג הגבוה ביותר, אז אומרים שלפחות 15% חייבים להיות חדשים.

גלעד קריב: תודה.

גלעד קריב: חבר הכנסת ארבל בבקשה.

אורלי לוי אבקסיס: שאלה אחרונה ללשכת עורכי הדין.

גלעד קריב: הם לא נמצאים כאן.

גלעד קריב: מכיוון שיש עוד זמן להגיש הסתייגויות, תוכלי ליצור אתם קשר, זכות הדיבור אצל חבר הכנסת ארבל.

משה ארבל: אדוני היושב-ראש, חברי הכנסת, גברתי.

משה ארבל: אני מברך על עצם המהלך, אף על פי שהוא התמהמה, אחכה לו.

משה ארבל: יחד עם זאת אני מאוד מודאג מסוגיית שכר הטרחה, שהיא לא שווה בין נאמנים או כונסי נכסים בהוצאה לפועל אל מול נאמנים וכונסי נכסים של בתי משפט.

משה ארבל: כאשר אנחנו מדברים היום על אחוזי שכר טרחה שקבועים בתקנות כמדומני, בהוצאה לפועל, שהם אסטרונומיים.

משה ארבל: אם אנחנו מדברים על נאמן שמגיע בהוצאה לפועל למעלה מ-5% או יותר, זו פגיעה משמעותית קשה מאוד בחלשים ביותר בחברה, בחייבים ואין שום הצדקה שלא תהיה סטנדרטיזציה בין שכר טרחה פה לשכר טרחה פה.

צבי האוזר: למה זו פגיעה בחלשים, זה בנושים, לא?

משה ארבל: לא.

משה ארבל: שכר הטרחה בסוף הולך על חשבון החייב.

גלעד קריב: סליחה, הדיון הסתיים, הערות אחרונות של חבר הכנסת ארבל ונקריא את הנוסח.

משה ארבל: למשל אם הייתה דירה של 2 מיליון שקל ומתוכה נגזר שכר טרחה בהוצאה לפועל בסכום גבוה יותר, זאת אומרת שחרף מכירת הנכס, החייב לא ישלים את חובו עד שאותו נאמן לא יקבל מקופת הכינוס את שכר הטרחה הגבוה והמופרז הזה.

משה ארבל: הוא יכול להמשיך, למרות מימוש הנכס, להיות חייב.

משה ארבל: זה פוגע בחלשים ביותר.

משה ארבל: אני קורא לכם, אם כבר עושים סדר, לאחד את שני הדברים הללו.

משה ארבל: על חשבון דקה אחת מחבר הכנסת ינון אזולאי, אני מתכבד להגיד למנהל הוועדה מעט הסתייגויות על חוק יסוד: הכנסת.

משה ארבל: תיקון 51 - - -

אורלי לוי אבקסיס: מתי אפשר להגיש - - -

גלעד קריב: חברים, לא, אני אסביר.

גלעד קריב: תודה רבה חבר הכנסת ארבל.

גלעד קריב: גברתי הממונה, את רוצה להשיב לדברים שהועלו כאן?

סיגל יעקובי: זה לא הנושא לדיון, אני מסכימה עם זה וגם התחייבנו בדיון האחרון בחוק חדלות פירעון שתהיה בחינה ואפילו רפורמה בנושא של תקנות השכר.

סיגל יעקובי: אני מסכימה שצריך לאחד את הדיון גם עם התקנות של כונסי הנכסים בהוצאה לפועל.

סיגל יעקובי: אנחנו נביא את זה לשר.

גלעד קריב: בסדר גמור.

גלעד קריב: אני ניגש להקראה של הצעת החוק ואז נסביר לגבי הסתייגויות.

נעמה מנחמי: "הצעת חוק חדלות פירעון ושיקום כלכלי (תיקון מס' 5) (הוראת שעה לעניין מינוי נאמן – הארכת תוקף), התשפ"א-2021.

נעמה מנחמי: תיקון סעיף 376א.

נעמה מנחמי: בחוק חידלון פירעון ושיקום כלכלי, התשע"ח-2018, בסעיף 376א(א) במקום "עד יום י"ז באדר התשפ"א (1 במרס 2021)" יבוא "עד יום כ"ח בטבת התשפ"ב (1 בינואר 2022)"".

גלעד קריב: תודה.

גלעד קריב: אנחנו נאפשר הגשה של הסתייגויות נוספות לחוק הזה עד היום בשעה 17:00.

גלעד קריב: הוגשו כבר הסתייגויות למיטב הבנתי על ידי כל סיעות האופוזיציה אבל בעקבות דברים שהועלו כאן, אם יש עוד אנשים שרוצים להעלות הסתייגויות, עד שעה 17:00 נעלה את ההסתייגויות.

גלעד קריב: הנמקת ההסתייגויות וההצבעה עליהן ועל החוק לא תיעשה היום אלא במועד מאוחר יותר, שהוא לא השבוע הזה.

גלעד קריב: לא בפרשת פנחס.

אורלי לוי אבקסיס: ברגע שמקריאים, יש זכות לחבר הכנסת באותו רגע להעלות הסתייגויות.

אורלי לוי אבקסיס: אז עכשיו אני רוצה להעלות.

אורלי לוי אבקסיס: אז אני לא אצטרך לנמק את זה בפעם הבאה.

גלעד קריב: לא, אין עכשיו.

אורלי לוי אבקסיס: רק בכתב?

אורלי לוי אבקסיס: אני רוצה להעלות בעל פה.

גלעד קריב: אפשר בכתב.

גלעד קריב: הסיעה שלך הגישה הסתייגויות.

אורלי לוי אבקסיס: זה הליך פרלמנטרי, אתה יכול עכשיו להגיש הסתייגויות בדיבור.

דסטה גדי יברקן: בזכות הדיבור שהייתה לי קודם, ביקשתי שיהיה גיוון לכלל האוכלוסייה בוועדה.

גלעד קריב: חברים, אז תגישו בבקשה למנהל.

דסטה גדי יברקן: העליתי קודם את הבקשה לייצוג לכלל האוכלוסיות בוועדה ואני רוצה להגיש את זה כחלק מהסתייגות.

גלעד קריב: הכול בסדר גמור, אני רק מבקש עד השעה 17:00.

גלעד קריב: יש זמן, מיד היועצת המשפטית תדריך אותנו.

גלעד קריב: אפשר עד השעה 17:00 להגיש הסתייגויות.

גלעד קריב: אנחנו לא מבצעים עכשיו הנמקה של הסתייגויות.

אורלי לוי אבקסיס: לא לנמק, רק להקריא אותן.

אורלי לוי אבקסיס: הכנסת את ההסתייגויות שלי?

נעמה מנחמי: אני לא רואה חובה שזה יהיה דווקא עכשיו.

אורלי לוי אבקסיס: זה נוהל, אני לא מדברת על חובה.

גלעד קריב: לפרוטוקול?

אורלי לוי אבקסיס: כדי שזה ייכתב כבר.

גלעד קריב: אז אנא הקריאי את ההסתייגויות.

אורלי לוי אבקסיס: אני אומר אותם בעל פה, רושמים אותם, כך זה נהוג וכך אנחנו עושים בכל הוועדות האחרות.

אורלי לוי אבקסיס: לגבי הנושא של הוועדה וייצוג ציבור כדי ליצור איזון מינימאלי בעיקר בוועדה של היחידים.

גלעד קריב: מה ניסוח ההסתייגות?

אורלי לוי אבקסיס: אני מבינה אותך, אתה חדש, רק לפעם הבאה שתדע שהנוהל הוא שאפשר להגיש הסתייגויות בעל פה.

גלעד קריב: אין בעיה, תגישי הסתייגות.

גלעד קריב: הכול בסדר.

גלעד קריב: תודה על הסיוע ועל האדיבות כלפי כטירון.

אורלי לוי אבקסיס: אני אעשה לך חיים קלים מכיוון שאתה יושב-ראש חדש, להבא זה הנוהל.

גלעד קריב: תודה, אני מעריך את זה, גם עכשיו את מוזמנת, אם את רוצה, להגיש את ההסתייגויות.

גלעד קריב: חבר הכנסת יברקן, אתה רוצה להגיש בעל פה?

דסטה גדי יברקן: אני אגיש בכתב.

גלעד קריב: עד שעה 17:00 ניתן להגיש הסתייגויות בכתב, יש הסתייגויות רבות.

גלעד קריב: הערה של חבר הכנסת רוטמן ובזה אנחנו מסיימים.

שמחה רוטמן: למיטב ידיעתי הוגשו קבוצת הסתייגויות מטעם סיעת הציונות הדתית, ש"ס ויהדות התורה.

שמחה רוטמן: הוגשה בנוסף קבוצת הסתייגויות בשם הליכוד, ש"ס ויהדות התורה והוגשה עכשיו עוד קבוצה של ש"ס.

שמחה רוטמן: למרות משך הזמן הצפוי להנמקת כלל ההסתייגויות הללו במליאה, אנחנו מבינים את העומס הגדול המוטל על כתפי כל הנוגעים בדבר ולכן אנחנו מודיעים שאנחנו נבקש ונתעקש שהנמקת כלל ההסתייגויות במליאה לא תהיה.

שמחה רוטמן: כל הקבוצה הזאת ביחד זה יותר מ-12 שעות.

גלעד קריב: תודה.

משה ארבל: אנחנו מצטרפים לזה.

גלעד קריב: בסדר גמור, הדברים נרשמו.

אורי מקלב: אני מבקש הבהרה.

אורי מקלב: בהודעה שקיבלנו אתמול הודיעו שהדיון בהצעת חוק חידלון פירעון ושיקום יהיה 15 דקות לאחר סיום ישיבת מליאת הכנסת וכתוב, יהיה הנמקת ההסתייגויות והצבעה.

אורי מקלב: אני רוצה להבין למה אתה לא מקיים לא דיון ולא הצבעה?

אורי מקלב: אם יש בעיה שלקואליציה אין רוב, האופוזיציה נמצאת פה ומבחינתנו אפשר עכשיו להצביע על זה ואני חשוב שזה מה שצריך לעשות.

אורי מקלב: על זה הודעתם ולכן אנחנו באים.

גלעד קריב: חבר הכנסת מקלב, רק טעות אחת בידך, ההזמנה הייתה להצגת הנמקות ולהצבעות בשני חוקים, גם מנהל הוועדה אתנו.

גלעד קריב: הזמנו לרבע שעה לסיום דיון בחדלות הפירעון והנוהג כאן בוועדה הוא שמיד לאחר הקראת הסעיף ניתן פרק זמן נוסף להצגת הסתייגויות.

גלעד קריב: מכיוון שלא הצלחנו לסיים את הדיון בחדלות הפירעון לפני כינוס המליאה ב-11:00 והיושב-ראש לא הרשה לנו להמשיך את הדיון במקביל למליאה, כי זו הייתה מליאת הצבעות וחברי אופוזיציה הם אלו שביקשו את זכות הדיבור ולטובת כך המשכנו את הדיון.

גלעד קריב: אז אנחנו צריכים להקפיד בנוהל שאחרי הקראת הנוסח, אנחנו נותנים עוד פרק זמן להגיש את ההסתייגויות ולכן הודעתי שההסתייגויות תוכלנה להיות מוגשות עד שעה 17:00 ובוודאי לפני שיסתיים משך הגשת ההסתייגויות לא ניתן להצביע.

גלעד קריב: בסדר היום שקיבלתם, הודענו שתתקיים הנמקת הסתייגויות והצבעה על שתי הצעות חוק.

גלעד קריב: אחת היא חוק העונשין, שם כבר גמרנו את הדיון אתמול ועברנו זה מכבר את הזמן להגשת ההסתייגויות.

גלעד קריב: ההצעה השנייה היא חדלות פירעון.

גלעד קריב: לכן, בכוונתי כרגע להתחיל בעוד זמן קצר את הדיון בהנמקות להסתייגויות לחוק העונשין ובהצבעות.

גלעד קריב: אני מניח שלא נספיק להגיע, לא רק שלא נספיק להגיע, אנחנו צריכים להמתין לשעה 17:00 כדי להתחיל דיון בהנמקות בהסתייגויות ואני הודעתי מראש שזה לכן יקרה בשבוע הבא.

משה ארבל: הנוהל הוא שאם נשארים עד חמישי בערב, מזמינים טשולנט לוועדה.

גלעד קריב: זה באחריות שלכם.

גלעד קריב: בכל מקרה סיימנו כאן את הדיון.

גלעד קריב: תודה לממונה, לנציגי משרד המשפטים.

גלעד קריב: אני נועל את הדיון בהצעת החוק ונודיע על המועד להצגת ההסתייגויות והנמקתן ועל ההצבעות.

גלעד קריב: זה יהיה בשבוע הבא ואנחנו כמובן נדאג שהדברים יעשו לפני פקיעת החוק.

גלעד קריב: אני מכריז על 10 דקות הפסקה ומיד נתחיל בדיון.

גלעד קריב: אחת הסיבות להפסקה, למיטב ידיעתי הסיכום אתמול במסדרת היה שעל חוק העונשין לא תוגשנה מטעם האופוזיציה יותר מ-300 הסתייגויות.

גלעד קריב: אני רוצה לבדוק את העניין.

גלעד קריב: זה מה שהבנתי ואני רוצה לבדוק את העניין.

גלעד קריב: כי זה מה שידריך אותנו בשעה הקרובה, בדיון בנושא ההנמקות להסתייגויות בחוק העונשין.

גלעד קריב: נסביר את סדרי הדיון בתחילת הישיבה.

גלעד קריב: 10 דקות הפסקה.

גלעד קריב: ישיבה זו נעולה.

גלעד קריב: << הפסקה >> (הישיבה נפסקה בשעה 14:50 ונתחדשה בשעה 15:00.

גלעד קריב: ) << הפסקה >> הצעת חוק העונשין (תיקון מס' 133 – הוראת שעה) (תיקון) (הארכת תוקף), התשפ"א-2021

גלעד קריב: אני מחדש את הישיבה.

גלעד קריב: אנחנו פותחים ישיבה להנמקת ההסתייגויות והצבעות במסגרת הכנה לקריאה שניה ושלישית של הצעת חוק העונשין (תיקון מס' 133 – הוראת שעה) (תיקון) (הארכת תוקף), התשפ"א-2021.

גלעד קריב: בגלל לוחות זמנים, את הנושא השני, של הכנה לקריאה שניה ושלישית הנמקת הסתייגויות והצבעות של הצעת חוק חדלות פירעון ושיקום כלכלי נקיים בשבוע הבא.

אוסאמה סעדי: מתי?

גלעד קריב: אנחנו עוד לא יודעים.

גלעד קריב: נעשה את זה כך שנספיק להביא את כל החוקים.

גלעד קריב: ברוך הבא חבר הכנסת בן גביר.

גלעד קריב: אנחנו לא נחזור על הצגה מקיפה של החוק, אני רק אזכיר שמדובר בהארכת תוקף של חוק שמטרתה לאפשר את המשך הפיילוט של הארכת משך עבודות השירות שניתן להטיל על מורשע כתחליף מאסר.

גלעד קריב: כפי שאמרתי, אנחנו רק בשלב ההסתייגויות.

גלעד קריב: אני רוצה לומר את סדרי הדיון שתואמו עם הלשכה המשפטית והם על דעת היועצת המשפטית של הכנסת, היועצת המשפטית של הוועדה תסביר את סדרי הדיון

נועה ברודצקי לוי: נעשה יישור קו בין הוועדות וההחלטה שאם מצביעים ברצפים של הסתייגויות במקבצים של 20 כל פעם, זו פררוגטיבה של היושב-ראש להחליט מה יהיו הרצפים.

נועה ברודצקי לוי: כמובן שמדובר על רצפים שהם על אותו נושא.

נועה ברודצקי לוי: מתוך סעיפי המטרה מקבצים, ובתוך הסעיפים של הכניסה לתוקף מקבצים, זה טיפול בכל נושא בנפרד.

נועה ברודצקי לוי: אם כן מתקבל אחד המקבצים אז כמובן פותחים הכול ואז מצביעים אחד אחד.

נועה ברודצקי לוי: לפני כל מקבץ יש אפשרות לנמק את ההסתייגויות לאותו מקבץ.

נועה ברודצקי לוי: אחר כך נצביע לפי המספרים אם רוצים בהנמקה להבליט את אחת ההסתייגויות או להרחיב בגינה אז אפשר במסגרת ההנמקה.

נועה ברודצקי לוי: זה לא קשור לזמן הדיבור במליאה, מה שקורה פה בוועדה לא קשור לזמן דיבור שם.

משה ארבל: רק שאלת הבהרה, האם בעקבות התקרית שהייתה במליאה, אוסאמה יוכל להצביע במקומי?

שמחה רוטמן: האם מדובר על איחוד ההצבעות?

שמחה רוטמן: איחוד ההנמקות?

גלעד קריב: אני אסביר איך זה עובד, זה היה הנוהל גם בהצבעות שכבר ביצענו על חוק הקורונה.

גלעד קריב: אנחנו מעניקים זמן להנמקה של קבוצת הסתייגויות, שכולן עוסקות בגדול באותו נושא.

גלעד קריב: אחרי ההנמקה לאותה קבוצת הסתייגויות מתבצעת הצבעה.

גלעד קריב: אם ההסתייגויות נדחות, אנחנו ממשיכים הלאה.

גלעד קריב: אם ההסתייגויות מתקבלות, אז אנחנו מבצעים הצבעה פרטנית על כל הסתייגות באותה קבוצה כדי לאתר את אותן הסתייגויות שבאמת קבלו או לא.

גלעד קריב: זה נוהג שאנחנו קיבלנו את קריאת הכיוון שלו מהייעוץ המשפטי.

גלעד קריב: חשוב לי לומר שמבחינתי יש כאן שתי קבוצות, סוגות של הסתייגויות.

גלעד קריב: אחת ההסתייגות של חבר הכנסת משה ארבל שנדונה בצורה משמעותית בדיון שקיימנו, שתכליתה להאריך את התקופה מ-9 חודשים ל-10 חודשים, אנחנו נצביע על ההסתייגות הזאת כהסתייגות בודדת.

גלעד קריב: לאחר מכן אנחנו נעבור להסתייגויות של שלמה קרעי ושל סיעת הליכוד.

גלעד קריב: ההסתייגויות האלה, חשוב לי לומר, זהות לחלוטין להסתייגויות שהוגשו לחוק הקורונה.

גלעד קריב: הן פשוט אותן הסתייגויות, זה בסדר גמור, אנחנו נקיים את ההצבעה על ההסתייגויות האלה במקבצים של 30 הסתייגויות, כל עוד מדובר באותו נושא.

גלעד קריב: אני אתן שתי דקות הנמקה לנציג הליכוד על כל אחת מהקבוצות שאנחנו נעבור.

משה ארבל: הנוהג בעבר היה 3 דקות בדיון הקודם.

משה ארבל: הגיע לכאן שר משפטים לשעבר - - -

גלעד קריב: אם השר לשעבר ירגיש שהוא זקוק לעוד דקה בכל קבוצה, אנחנו מאוד נכבד את נציג השר לשעבר.

אמיר אוחנה: יכול להיות אדוני היושב-ראש, שאפשר להגיע להסכם שיחסוך לנו הרבה זמן.

אמיר אוחנה: אצטרך כמה דקות.

גלעד קריב: אז ברשותך, חבר הכנסת אוחנה, חבר הכנסת ארבל כבר נימק, אז רק נצביע על ההסתייגות של חבר הכנסת ארבל ואז, אם אתם זקוקים להתייעצות סיעתית, נכריז על התייעצות סיעתית של 5 דקות ונמשיך.

גלעד קריב: אני רוצה לכבד את חבר הכנסת ארבל.

גלעד קריב: חברת הכנסת לסקי, שאלת הבהרה.

גבי לסקי: העלינו בישיבה הקודמת מספק שאלות.

גבי לסקי: כל השאלות האלה גם קשורות להארכת הזמן, אם יש באמת תקנים.

גבי לסקי: אז מתי נקבל את התשובות?

גלעד קריב: את התשובות שהם יכלו לתת הם נתנו בישיבה.

גלעד קריב: חבר הכנסת ארבל, אם ירצה לעדכן שיש בידו תשובות אחרות יוכל לעשות את זה למרות שנימק.

גלעד קריב: אנחנו נצביע על בסיס המידע שקיבלנו.

גלעד קריב: אנחנו מתכוונים, ואמרנו את זה בצורה מאוד ברורה, בייחוד בתחום הזה של חלופות מאסר, לקיים מעקב מאוד הדוק.

גלעד קריב: גם בזמן המאוד קרוב אבל גם לאורך כל השנתיים הקרובות, כי דעתנו הייתה מאוד לא נוחה, גם נציגי אופוזיציה וגם נציגי קואליציה, מהיעדר התקדמות המחקר על הפיילוט הזה.

גלעד קריב: אז אנחנו בהחלט נמשיך לטפל בזה ונבקש את התשובות.

אורי מקלב: עוד הערה קטנה.

אורי מקלב: אמנם חבר הכנסת קרעי הציג את זה בשם סיעות ש"ס ויהדות התורה, אבל אני לא מבין למה כל סיעה לא מקבלת לפי עצמה?

נועה ברודצקי לוי: בהצעת החוק הזאת לא הוגשו הסתייגויות של ש"ס ויהדות התורה.

נועה ברודצקי לוי: היו בקשות רשות דיבור שלכם.

אסף פרידמן: בחדלות פירעון הצטרפתם.

גלעד קריב: אני חייב לומר שעד שנגיע לחצות הליל בין שלישי לרביעי, נשחה פה בים של עשרות אלפי הסתייגויות, אז נשתדל לדייק.

גלעד קריב: אנחנו כרגע בהסתייגויות על חוק העונשין ויש לנו את ההסתייגות של חבר הכנסת ארבל ואת ההסתייגויות הרבות של חבר הכנסת קרעי וחברי סיעתו.

גלעד קריב: אני ניגש להצבעה על ההסתייגות של חבר הכנסת ארבל.

גלעד קריב: לא חייבים לקרוא.

משה ארבל: כדאי להגיד, שידעו, שההסתייגות הזו מבקשת לאפשר לבית המפשט לפי שיקול דעתו להטיל עבודות שירות גם עונשים של 10 חודשים ולא רק 9 חודשים.

גלעד קריב: מי בעד ההסתייגות?

גלעד קריב: בעד – 4

גלעד קריב: נמנעים – אין

גלעד קריב: ההסתייגות נדחתה.

גלעד קריב: אני מרשה לעצמי לומר לפרוטוקול, חבר הכנסת ארבל, שאני חושב שהסוגיה שהעלית בהסתייגות הזאת, ראינו כולנו, שהיא סוגיה מאוד חשובה.

משה ארבל: אני מבקש רביזיה כמובן.

גלעד קריב: בסדר גמור.

גלעד קריב: התחושה הייתה שאין לנו את המידע ונעקוב אחרי הנושא הזה בקפידה.

גלעד קריב: האם אנחנו זקוקים להתייעצות סיעתית?

גלעד קריב: התייעצות סיעתית של 5 דקות.

גלעד קריב: אני מחדש את הישיבה.

גלעד קריב: אנחנו ניגשים כרגע להנמקות, אני מבין שהמנמק מטעם סיעת הליכוד הוא חבר הכנסת אוחנה.

גלעד קריב: ההסתייגויות בקבוצות של 30.

אמיר אוחנה: הבנתי שזה 15 בכל פעם.

גלעד קריב: לא, אני הודעתי.

משה ארבל: לא יכול להיות שהנוהל ישתנה מדיון לדיון.

גלעד קריב: היועצת המשפטית תתייחס לסוגיית הנוהל.

גלעד קריב: המספר, כפי שהיא אמרה, מספר הקבוצות הם הפררוגטיבה של היושב-ראש, כמובן במגבלות ההיגיון.

גלעד קריב: בחוק הקורונה, שהוא חוק שהוראותיו מאוד משמעותיות בהקשר החוקתי, בהיקפי הפגיעה הפוטנציאליים שלו בזכויות אדם ואנחנו הלכנו שם בקבוצות של 20.

גלעד קריב: אנחנו דנים בחוק, עם אותו מדרג נורמטיבי, אבל עם היקף אחר וגם, אין מה לעשות, נלקחו בדיוק אותן הסתייגויות, אין שינוי של אות בין ההסתייגויות של החוק הקודם לחוק הזה.

משה ארבל: אני אבקש מהייעוץ המשפטי להכין בפנינו את דבר סמכות והפררוגטיבה של היושב-ראש.

שמחה רוטמן: למיטב הבנתי, מדובר, ביועצת המשפטית של הכנסת, והיא בוודאי יודעת כמה אני מלא אליה כבוד והערכה, יש סמכות שקבועה בתקנות לשנות סדרי דיון, ממה שכתוב בתקנון, אך ורק לוועדת הכנסת או לוועדה המסדרת.

גלעד קריב: רק שהנוהג הזה היה קיים - - -

נועה ברודצקי לוי: עשינו את זה גם בכנסת.

נועה ברודצקי לוי: (המשתתפים קוראים קריאות ביניים, אין אפשרות לתמלל אותן)

גלעד קריב: אנחנו ננהל דיון מסודר בעניין.

אמיר אוחנה: ההסכמה הייתה, למיטב הבנתי, לקבוצות של 15 כדי לייעל את הדיון.

אמיר אוחנה: הכלים שלנו באופוזיציה הם מאוד מועטים.

אמיר אוחנה: למעשה, כשאתה מחליט מ-15 ל-30, אתה מקצץ את היכולת שלנו להתבטא בחצי.

גלעד קריב: זה לא היה 15, זה היה 20.

קריאה: זאת לא השאלה, השאלה אם הנוהג חוקי?

אמיר אוחנה: אם 30, אז למה לא 50?

אמיר אוחנה: למה לא 100?

שמחה רוטמן: אם זה פררוגטיבה שלך אז זה חסר משמעות.

גלעד קריב: זה לא חסר משמעות כי אני חושב שהפררוגטיבה - - -

אמיר אוחנה: למה 30 זה סביר ו-100 לא?

גלעד קריב: אני אומר, בסופו של דבר, מכיוון שכשמגישים 600 הסתייגויות, לקיים רק ששה סבבים של הנמקות בסך מצטבר של 18 דקות זה נראה - - - אבל תראו, עוד פעם, מכיוון שאני מציע להתקדם כי אני באמת חושב שביום שלישי - - -

משה ארבל: אנחנו רוצים את חוות הדעת הספציפית של הייעוץ המשפטי - - -

גלעד קריב: מיד אתם תשמעו.

גלעד קריב: מכיוון שאנחנו צריכים להגיע ביום שלישי בסופו של דבר להארכות תוקף, אז אני יורד מה-30, נישאר עם 20 שכבר התנהל בוועדה הזו רק לפני יום, בהשתתפות נציגי האופוזיציה.

משה ארבל: אני חולק על עמדת בית המשפט העליון שסוברת שהחלטות של ועדה מוועדות הכנסת צריכות לעמוד במבחן המשפט המנהלי והסבירות.

משה ארבל: אני חושב שיש לכנסת סמכות יותר גדולה.

משה ארבל: לצערי האמירה הזו נאמרה.

משה ארבל: אם היא נאמרה, היא צריכה לחול על כולם, לרבות כשיושב-ראש הוועדה הוא מהשמאל.

משה ארבל: לכן אני מבקש שהייעוץ המשפטי יציג את הסעיפים בתקנון.

נועה ברודצקי לוי: עשינו את זה גם בכנסת העשרים, כשעשינו כאלה רצפים כאלה, שעליהם הצבענו גם אז.

נועה ברודצקי לוי: הרעיון הוא שכשיש הצבעה בעד אחד מהם, אז כמובן פותחים הכול ומצביעים אחד אחד.

נועה ברודצקי לוי: זה כן נוהג שכבר קיים כמו שאמרתי.

נועה ברודצקי לוי: זה גם היה בכנסת העשרים כמה פעמים וזה גם נעשה בזמן האחרון פה, כולל בוועדה הזאת.

נועה ברודצקי לוי: אחרי שנעשה אישור, כך גם עם כל הוועדות.

נועה ברודצקי לוי: האופוזיציה מרוויחה את זה שהיא מקבלת הנמקה לפני כל מקבץ, מה שכמצביעים אחד אחד זה לא היה כך והיו מנמקים מראש על הכול.

נועה ברודצקי לוי: זה כן מאפשר דווקא לאופוזיציה להתייחס לכל מקבץ בפני עצמו.

נועה ברודצקי לוי: זה מה שהוחלט.

משה ארבל: אם תוכלי רק להפנות אותנו לסעיפים הספציפיים בתקנון?

נועה ברודצקי לוי: אין סעיף ספציפי בתקנון שקובע את הרצפים האלה - - -

גלעד קריב: כי אין גם סעיף סותר.

משה ארבל: זה לא עובד כך אדוני.

נועה ברודצקי לוי: יש פררוגטיבה של היושב-ראש לנהל את הדיון.

נועה ברודצקי לוי: זאת הייתה ההמלצה של הייעוץ המשפטי, זה יישור הקו שנעשה בין הוועדות.

נועה ברודצקי לוי: זה נעשה כך גם בהצבעה על חוק הקורונה ביומיים האחרונים.

איתמר בן גביר: בחוק הקורונה זה היה בהסכמה.

גלעד קריב: סליחה, בהצבעת חוק הקורונה, ההפעלה של סדר הדיון הזה לא נעשתה באופן שתלוי בהסכמה, לא התקיים בכלל דיון על העניין.

גלעד קריב: אני הודעתי שזאת עמדת הייעוץ המשפטי, או המלצת הייעוץ המשפטי והייעוץ המשפטי רואה את זה במסגרת הפררוגטיבה שלי.

גלעד קריב: מכיוון שעשינו את זה סביב 20 - - -

משה ארבל: השאלה אם לא בסוף יושב-ראש הוועדה קונה סמכות מכוח מה שהוא הוסמך - - -

גלעד קריב: הסבירה היועצת המשפטית שזה מכוח ההסמכה שלי לקבוע את סדרי הדיון.

גלעד קריב: כמובן סדרי הדיון צריכים לתת את פתחון הפה הראוי למגישי ההסתייגויות, צריך לאפשר את הדיון.

גלעד קריב: אנחנו נתחיל עכשיו בהצבעות.

גלעד קריב: עומדת לכל אחד מהחברים כאן הזכות, גם אחרי שהצבענו, לגשת ליועץ המשפטי של הוועדה, גם ליועצת המשפטית של הכנסת, לטעון שהפרקטיקה הזאת, אין לה אסמכתה חוקית ואני כמובן אכבד, גם את ההכרעה המשפטית של הייעוץ המשפטי.

גלעד קריב: אם הייעוץ המשפטי יחליט שהדבר צריך לעבור לוועדה מסדרת בשבתה כוועדת הכנסת, גם זה טוב.

גלעד קריב: אם יהיה כאן מי שיבקש ללכת לבית המשפט, זה גם בסדר.

גלעד קריב: קיימנו את הנוהג הזה והוא היה קיים.

שמחה רוטמן: אני מאד מכבד את מה שאמר חברי חבר הכנסת יוראי הרצנו להב.

שמחה רוטמן: באווירה חיובית וידידותית, כך היה עד עכשיו ואני מציע שנשמר את זה - -

גלעד קריב: בוודאי, נעשה הכול.

שמחה רוטמן: כאשר יושב-ראש ועדה מציע הצעה, בדרך כלל, אם היא לא מעוררת בעיות קשות, אפשר להסכים מתוך רצון טוב.

שמחה רוטמן: אפשר גם לא להביע התנגדות, שזו הסכמה שבשתיקה.

שמחה רוטמן: כל זמן שיש הסכמה בכנסת, בהסכמה אפשר לעשות כמעט הכול.

שמחה רוטמן: כאשר אין הסכמה, צריך, מה לעשות, הסמכה מפורשת בתקנות כדי לסטות מסדרי הדיון.

שמחה רוטמן: הסמכות הזאת נתונה בלעדית בתקנון או באמצעות סעיף 98 בוועדה המסדרת, או באמצעות הסכמה פה אחד לפי סעיף 142 לתקנון, גם בוועדה המסדרת.

שמחה רוטמן: לא ייתכן שכאשר אין הסכמה לסדרי דיון אתה תכפה אותם עלינו - - -

גלעד קריב: בסדר גמור.

גלעד קריב: אז עכשיו אשאל אתכם, בעקבות הערתך, כדי לקדם את הדיון.

גלעד קריב: יש פה כנראה סוגיה שנצטרך לברר אותה, כי הנוהג של סדרי הדיון, לטענת הייעוץ המשפטי, כולל את השיטה הזו.

שמחה רוטמן: בהסכמה.

גלעד קריב: אני לא יודע.

גלעד קריב: נבדוק.

איתמר בן גביר: השאלה למה אתה לא חותר להסכמה?

גלעד קריב: אני חותר להסכמה.

גלעד קריב: לכן אני שואל, מכיוון שחזרתי למתווה שפעלנו בו רק לפני יום, של קבוצות של 20.

גלעד קריב: האם אפשר להתקדם מבחינתכם?

משה ארבל: 23 דקות.

משה ארבל: כן, אפשר.

שמחה רוטמן: אדוני היושב-ראש, אנחנו מסכימים כמו שהיה.

גלעד קריב: 1 עד 20, בבקשה.

גלעד קריב: 3 דקות בבקשה.

אמיר אוחנה: אנחנו עוסקים באחד הרכיבים החשובים במערכת המשפט, רכיב הענישה, שלמעשה, כאשר שופט קובע שאדם יקבל עבודות שירות, הוא קובע שהוא יקבל מאסר בפועל.

אמיר אוחנה: למעשה בית המשפט קובע שאדם ירצה את עונשו במאסר בפועל, כשאפשר וירוצה בעבודות שירות וזה בכפוף לכך שיימצא מתאים.

אמיר אוחנה: מתאים על ידי הממונה על עבודות השירות, שזה אומר בין היתר לבדוק שהוא לא משתמש בסמים, הוא צריך לתת דגימת שתן נקיה, צריך לבדוק שהוא כשיר מבחינה רפואית פיזית בכלל לעשות עבודות שירות ושיש מה לעשות אתו.

אמיר אוחנה: אלא מה, יש שלושה רכיבים מרכזיים לענישה.

אמיר אוחנה: לפחות בשניים מהם יש פגיעה משמעותית כאשר מטילים על אדם עבודות שירות, להביל ממאסר.

אמיר אוחנה: מהם שלושת הרכיבים: אחד, גמול.

אמיר אוחנה: אדם עשה מעשה שמבחינה נורמטיבית אינו מקובל על החברה - - -

משה ארבל: אני מבקש לעצור את אדוני, כרגע דובר צה"ל אישר לפרסם באופן רשמי את פטירתו של אלוף משנה שרון אסמן מפקד חטיבת הנח"ל שמונה רק השבוע, מדום לב, בגיל 41, אנחנו מצטערים על לכתו בטרם עת ושולחים תנחומים למשפחה.

גלעד קריב: יהי זכרו ברוך.

גלעד קריב: תודה חבר הכנסת ארבל.

אמיר אוחנה: אני כמובן מצטרף ואני חושב שזה על דעת כולם.

אמיר אוחנה: יהי זכרו ברוך.

אמיר אוחנה: אני חוזר חזרה לנושא שלנו, רכיב הגמול הוא רכיב אחד שייתכן שיש בו פגיעה.

אמיר אוחנה: משום שבמקום שאדם יהיה מאחורי סורג ובריח, שזה העונש הראוי לכאורה על פי המחוקק על מעשיו, הוא זוכה להקלה.

אמיר אוחנה: הוא עובד בעבודה כלשהי, יכול להיות בבית חולים, יכול להיות בבית קברות, עבודות שמקבלים בעבודות שירות ויכול לישון בביתו וחוץ משעות העבודה הוא יכול לעשות מה שהוא רוצה.

אמיר אוחנה: רכיב שני זה ההרחקה מהחברה.

אמיר אוחנה: אנחנו אומרים אדם מסוכן, עבר עבירה, אנחנו רוצים להרחיק אותו מהחברה וגם כאן יש פגיעה כי הוא לא מורחק מהחברה, הוא נמצא בתוך החברה, במקומות שונים.

אמיר אוחנה: הרכיב השלישי הוא הרכיב של ההרתעה, אתה רוצה להרתיע לא רק את האדם עצמו, אתה רוצה להרתיע את כולם, פן יעשו ויבצעו את אותה עבירה שהוא ביצע.

אמיר אוחנה: גם כאן יש פגיעה.

אמיר אוחנה: לכן יש לדון בכובד ראש האם אנחנו מרשים לבתי המשפט להאריך את משך התקופה שהם יכולים לקבוע מ-6 חודשים ל-9 חודשים והאם אנחנו לא חוטאים בכל מידי, כי זה הכול עניין של מידה, למטרות הענישה?

קריאה: שכחת שיקום.

אמיר אוחנה: שיקום זה דבר שקורה, אבל הוא לא אחד מרכיבי הענישה.

אמיר אוחנה: בוודאי שזה דבר שקורה בבתי הסוהר וטוב שקורה, במקרים המתאימים.

אמיר אוחנה: דבר נוסף שצריך לחשוב עליו, ניכנס להלך הרוח של השופט.

אמיר אוחנה: נניח שהשופט רצה להקל עם מישהו ולתת לו 6 חודשים כדי שירצה אותם בעבודות שירות.

אמיר אוחנה: עכשיו, כשאנחנו מאפשרים לו 9 חודשים, הוא יכול לומר לעצמו, אני יכול להחמיר אתו קצת יותר.

אמיר אוחנה: זה משפיע גם על הפסיכולוגיה של השופטים, ניתן לו 9 חודשים למרות שאלמלא היינו מאריכים, האדם הזה היה מקבל 6 חודשים כי השופט לא חשוב שהוא צריך להיות מאחורי סורג ובריח.

אמיר אוחנה: אבל הוא כן היה רוצה אולי לתת לו עונש חמור יותר.

אמיר אוחנה: לסיכום, אני חושב שאנחנו צריכים לשאול את עצמנו את השאלות החשובות הללו.

אמיר אוחנה: אני לא בטוח שנצליח לקבל כאן תשובות, אני לא רואה גורמי מקצוע.

גלעד קריב: אין, היה דיון ונגמר.

אמיר אוחנה: בכל אופן, זו ההסתייגות שלנו.

יוראי להב-הרצנו: הדברים של השר לשעבר אוחנה, בחלקם עושים שכל.

יוראי להב-הרצנו: יחד עם זאת, אני לא מבין, אם אני מצביע, איך זה מקדם?

גלעד קריב: תודה.

גלעד קריב: אנחנו לא פותחים על זה דיון.

גלעד קריב: אני מעמיד את הסתייגויות 1-20 להצבעה.

גלעד קריב: מי בעד קבלת ההסתייגויות?

גלעד קריב: ההסתייגויות לא נתקבלו.

גלעד קריב: ההסתייגויות נדחו.

גלעד קריב: אנחנו עוברים להסתייגות 21 עד 40, כולל.

גלעד קריב: חבר הכנסת אוחנה בבקשה.

אמיר אוחנה: אני רואה שיש פה רוב שמבקש - -

שמחה רוטמן: אני מבקש רביזיה.

גלעד קריב: בסדר גמור.

אמיר אוחנה: - - להאריך את הוראת השעה, אז אנחנו צריכים לשאול את עצמנו עוד שאלה.

אמיר אוחנה: אם זה כל כך חיובי שיהיה אפשר לגזור על אדם גם 9 חודשים ולא רק 6 חודשים בעבודות שירות, אז למה לא שנה?

אמיר אוחנה: למה לא יותר אם הדבר הזה חיובי ויש בו תועלות כל כך גדולות.

אמיר אוחנה: למעשה אם אנחנו נחליט החלטה שאפשר גם להאריך את זה ל-12 חודשים אז איפה הגבול?

אמיר אוחנה: למה לא מאסר עולם בעבודות שירות?

אמיר אוחנה: אני מקצין כמובן.

אמיר אוחנה: התשובה היא שזה פוגע ברכיבי ההרתעה.

אמיר אוחנה: אם אנחנו גוזרים על אדם עונש משמעותי, אנחנו רוצים שהוא ירצה אותו מאחורי סורג ובריח.

אמיר אוחנה: אנחנו לא חושבים שאדם שנידון למאסר עולם, שוב אני חוזר לאותה דוגמה קיצונית, צריך לעשות את זה בעבודות שירות.

אמיר אוחנה: מאסר עולם זה על עבירת רצח, זו העבירה.

אמיר אוחנה: כל הרכיבים, כולל ההרחקה מהחברה, כולל ההתרעה, כולל הגמול, נפגמים למעשה כשאנחנו גוזרים על מישהו עבודות שירות, שלא לדבר על כך שככל שאנחנו מגדילים את המאגר של האנשים שמרצים את מאסרם בעבודות שירות, אנחנו גם מעמיסים גם על מערכת הבדיקה שצריכה לבדוק אם הוא נקי, לגבש חוות דעת, אם לא השתמש בסמים וכו'.

אמיר אוחנה: הדבר שאולי יכול לתמוך בהצעה כזו, זה כמובן בג"ץ תנאי המחיה, שאליו אולי אני אתייחס ב-3 דקות הבאות שלי.

גלעד קריב: כן, תודה רבה.

משה ארבל: אני מבקש אם אפשר, אדוני היושב-ראש, לפני שנצביע, לקיים התייעצות סיעתית בנוגע לתנאי מחיה.

גלעד קריב: אם אתם רוצים לקיים התייעצות סיעתית אתם מוזמנים.

גלעד קריב: יש לכם 5 דקות בדיוק.

גלעד קריב: אני מחדש את הישיבה ומעמיד להצבעה את ההסתייגויות 21-40, כולל, מי בעד?

גלעד קריב: נא להצביע.

גלעד קריב: ההסתייגויות לא נתקבלו

גלעד קריב: ההסתייגויות נדחו.

גלעד קריב: חבר הכנסת אוחנה, אנא נמק, הסתייגות 41 עד הסתייגות 60, כולל.

אמיר אוחנה: אי אפשר לקיים את הדיון הזה במנותק מבג"ץ תנאי המחיה.

אמיר אוחנה: בג"ץ תנאי המחיה קבע שלכל אסיר מגיע שטח מסוים, אם אני זוכר נכון 4.5 מטרים.

אמיר אוחנה: זה דבר שמאלץ את שירות בתי הסוהר - - -

משה ארבל: אתה יכול להרחיב גם כמה הטרפתי אותך על זה.

אמיר אוחנה: בהחלט.

אמיר אוחנה: חבר הכנסת משה ארבל אני חייב להגיד הוא מחברי הכנסת שדואגים לזכויות האסירים כמעט יותר מכל אחד אחר.

אוסאמה סעדי: אני יכול לאשר.

גלעד קריב: והוא יסייע במימוש תפקידה של הוועדה בביקורים במתקני מאסר ומעצר.

אמיר אוחנה: למעשה, כאשר שירות בתי הסוהר נדרש לדלל שורות, העברנו את חוק השחרור המנהלי המורחב, שמאפשר יותר שחרור מנהלי, כדי לרדת מתחת למכסה של 14,000 שזה למיטב זכרוני תקן הכליאה כיום.

אמיר אוחנה: יש כל הזמן שאיפה להוריד אותו, כדי לעמוד בבג"ץ תנאי מחיה.

אמיר אוחנה: חלק מהאמצעים, זה גם מה שאנחנו דנים בו עכשיו, משום שאם אנחנו כאמור נחליט להאריך את עבודות השירות ליותר מ-9 חודשים, לשנה, שזה לא נראה לי בלתי מידתי או בלתי סביר באופן קיצוני, אז אנחנו יכולים עוד לסייע בידי שירות בתי הסוהר לעמוד בתנאים של הבג"ץ, שכרגע לא עומדים בתנאים של הבג"ץ - - -

קריאה: זה במקום לבנות עוד בתי כלא?

גבי לסקי: - - - אפשר יהיה להביא לשטחים.

גלעד קריב: אנא אפשרו לחבר הכנסת אוחנה לנמק.

אמיר אוחנה: בונים עוד בתי כלא, אבל יש עוד 7 שנים, על פי התכניות הקיימות אם אני זוכר נכון, עד שיעמדו בתנאי המחיה שנקבעו בבג"ץ.

אמיר אוחנה: לכן, אנחנו באמת צריכים לשקול, האם אנחנו מאריכים את התוקף של החוק הזה, אבל גם את משך עבודות השירות שאפשר לתת.

גלעד קריב: תודה.

גלעד קריב: אנחנו מצביעים.

גלעד קריב: מי בעד קבלת הסתייגויות 41-60 כולל?

גלעד קריב: ההסתייגויות לא נתקבלו.

גלעד קריב: ההסתייגויות נדחו.

גלעד קריב: אדוני השר לשעבר, אנא המשך מהסתייגות 61 ועד 80 כולל.

אמיר אוחנה: חלק מהתופעות שאנחנו צריכים להיות ערים להם זה שיש נאשמים, יותר נכון מורשעים, שמבקשים מבית המשפט שלא לגזור עליהם עבודות שירות, דיבר על זה חברי חבר הכנסת ועורך דין אוסאמה סעדי, מבקשים לגזור עליהם 6 חודשים ויום.

אמיר אוחנה: למה 6 חודשים ויום?

אמיר אוחנה: כדי שלא יעשו עבודות שירות.

אמיר אוחנה: למה לרצות מאסר בפועל מאחורי סורג ובריח ולא בעבודות שירות?

אמיר אוחנה: כדי לקבל שליש.

אמיר אוחנה: אם יש התנהגות טובה ואין מידע מודיעיני ואין מסוכנות מיוחדת ובדרך כלל במשכי מאסר קצרים מהסוג הזה אין מסוכנות יוצאת דופן, אז יש סבירות גבוהה שהאדם יוכל להשתחרר לאחר שסיים לרצות רק שני שליש מהמאסר ואם הוא גם היה עצור במהלך המשפט, מאוד יכול להיות שבאותו רגע מנכים לו את משך הזמן שהוא היה עצור וזה מה שנקרא מסתפק והוא יוצא לחופשי.

אמיר אוחנה: כלומר, אם יגזרו עליו 6 חודשים ויום, הוא יצא לחופשי באותו רגע.

אמיר אוחנה: אבל אם יגזרו עליו 6 חודשים בעבודות שירות, הוא יצטרך לרצות 6 חודשים, אין שליש בעבודות שירות וגם אין ניכוי.

גלעד קריב: יש קיצור אחר.

אמיר אוחנה: אין ניכוי של המעצר בעבודות שירות.

אמיר אוחנה: בריצוי מאסר בפועל מנכים לך את משך הזמן שהיית עצור, אם היית עצור במהלך המשפט ולא עושים את זה בעבודות שירות.

אמיר אוחנה: לדעתי, בגלל החשיבות הרבה של הנושא, אני אבקש להתייעץ עם חברי.

גלעד קריב: אני אסביר.

גלעד קריב: מכיוון שאנחנו מנסים לחזור אל הנוהג שנהגנו בו בחוק הקורונה, הפרשנות שקיבלנו מהייעוץ המשפטי, שהתייעצות סיעתית נעשית על כל נושא.

גלעד קריב: כלומר הנושא של כל ההסתייגויות הוא מטרת החוק.

גלעד קריב: אני רק מבקש שהפעם נכבד את זה.

אמיר אוחנה: מתי לא כיבדנו?

קריאה: אז עד הסתייגות 190.

גלעד קריב: כן, תודה רבה.

גלעד קריב: אני מבקש להצביע.

גלעד קריב: מי בעד קבלת הסתייגויות 61-80?

גלעד קריב: ההסתייגויות לא נתקבלו

גלעד קריב: ההסתייגויות נדחות.

גלעד קריב: אנחנו מוסיפים את זמן ההתייעצות הסיעתית למשך הדיון ונעשה בתקווה קבוצה אחת נוספת או שתיים.

גלעד קריב: מ-81 עד 100, כולל.

גלעד קריב: ינמק חבר הכנסת יברקן, בבקשה.

דסטה גדי יברקן: לדעתי עניין עבודות שירות מחייב חשיבה מחדש, זה הדיר שינה מעיני שבית המשפט משתמש בו, משום שלרוב, אפילו בתאונות דרכים, בית המפשט נותן עבודות שירות לאנשים שלקחו חיי אדם.

דסטה גדי יברקן: אני חושב שצריך לחשוב על העניין הזה מחדש משום שיש בדין הפלילי רף גבוה של ענישה שניתן לתת והנושא כל כך גדול ורציני שאתה רואה שעד לא מזמן, אפילו בבתי המשפט, משפחות שזועקות על כאלה שמקבלים עבודות שירות כעונש על מעשה חמור ביותר.

דסטה גדי יברקן: צריך לחשוב בחוק הזה על הדבר הזה מחדש, בנוסף למה שטען חברי השר לשעבר לביטחון פנים, אני מצטרף אליו.

דסטה גדי יברקן: לדעתי צריך לחשוב על זה מחדש.

גלעד קריב: אני רק אזכיר שהארכת החוק נועדה למצות את כל הבדיקה והמחקר.

גלעד קריב: מי בעד קבלת ההסתייגויות 81-100 כולל?

גלעד קריב: ההסתייגויות לא נתקבלו

גלעד קריב: ההסתייגויות נדחו.

אמיר אוחנה: אפשר לבקש רביזיה?

גלעד קריב: אפשר.

גלעד קריב: הסתייגות מספר 101 עד הסתייגות 120 כולל.

גלעד קריב: חבר הכנסת יברקן, בבקשה.

דסטה גדי יברקן: בהמשך למה שציינתי קודם, בנושא עבודות שירות מקומם לראות, בעיקר בתחום הכלכלי של הצווארון הלבן, יש הרבה אנשים שלקחו חובות ובית המשפט בעצם משתמש בסעיף חוק הזה לשחרר הרבה אנשים שעשו להם תספורות, הוא שולח אותם לעבודות שירות.

דסטה גדי יברקן: הסעיף הזה מחייב חשיבה מחדש משום שהרבה אנשים שיכולים למצות את הדין על העבירות שביצעו, הסעיף הזה משחרר אותם ביחס לפשעים שהם ביצעו, בעיני זה נוראי.

גלעד קריב: תודה.

גלעד קריב: מי בעד קבלת הסתייגויות 101-120 כולל?

גלעד קריב: ההסתייגויות לא התקבלו.

גלעד קריב: ההסתייגויות נפלו.

גלעד קריב: נצביע על עוד מקבץ אחד ואז נחתום את הוועדה כדי לכבד את לוחות הזמנים של הדיון החשוב הבא.

גלעד קריב: הסתייגויות מספר 121-140, חבר הכנסת ארבל ינמק ויש סיבה שחבר הכנסת ארבל בחר במקבץ הזה כי הסתייגות 121 היא: "מטרת חוק זה לאפשר לממשלה למנות רב רפורמי לרב ראשי".

גלעד קריב: לכבוד הוא לי, אני רוצה לומר לפרוטוקול, שלכבוד הוא לי, שדווקא חבר הכנסת משה ארבל, הוא זה שממליץ לוועדה הנכבדה לקבוע במטרת החוק את האפשרות למינוי רב רפורמי או רבה רפורמית כי אצלנו זה רב, לרבות רבה.

גלעד קריב: זה לכבוד, אני מאוד מקווה שהמוני בית ישראל צופים בהנמקה ואני אבקש מחברי רק להתמקד, מכל המקבץ, בהסתייגות מס' 121.

שמחה רוטמן: יש לי הצעה יותר טובה אדוני, אני חושב שאנחנו יכולים להגיע פה להסכמה לפצל את ההסתייגות הזו, להצביע רק עליה בנפרד.

גלעד קריב: פה אין הסכמה עם היושב-ראש, אין הסכמת קואליציה.

גלעד קריב: אנחנו נצביע על כל המכלול.

בועז טופורובסקי: אתה רוצה הסכמת קואליציה?

גלעד קריב: אין הסכמת קואליציה בנושא הזה.

אלון טל: אני חושב שכחול לבן תוכל לשקול לשם שינוי - - -

גלעד קריב: מכיוון שאני יודע את עמדות הקואליציה בנושא, חשוב לי לברר במדויק את עמדותיו של חבר הכנסת ארבל, אז בבקשה, אנא נמק.

משה ארבל: מכיוון שהגענו לדיון מאוד חשוב ומשמעותי בנוגע לסוגיות של זכויות אדם.

משה ארבל: נמצאת אתנו כאן חברתנו, סנגורית ותיקה, עורכת הדין גבי לסקי, שהיום היא חברת כנסת מטעם מרצ בקואליציה.

משה ארבל: כשהשר לשעבר אוחנה דיבר על סוגיית מרווח מחיה של אסירים ואנחנו בעינינו ראינו איך אנשים, בני אדם, חיים בתנאים מחפירים, קשים מאוד ובג"ץ כבר קבע שזו פגיעה בכבוד האדם, פגיעה ליבתית בכבוד האדם ויש לנו עדיין כאן הזדמנות לחולל שינוי קטן בסוגיה הזאת.

משה ארבל: הפוזיציה של הקואליציה כנראה השפיעה באופן מוחלט ואם לא די בכך, התבשרנו בשורה מאוד משמחת רק אתמול בערב וקיבלנו מסמך חתום על ידי מזכיר הממשלה מר שלום שלמה, שבו בשעה טובה ומוצלחת הוקם ישוב לתפארה, ישוב חדש, עם ישיבת הסדר, מרחק 3 דקות נסיעה מצומת תפוח.

משה ארבל: הישוב אביתר על שמו של הרב אביתר בורובסקי, השם יקום דמו לעינינו במהרה.

משה ארבל: כשמרצ נמצאים בליבת העשייה החשובה הזאת של הקמת ישובים בארץ ישראל, אין דבר משמח יותר מזה.

משה ארבל: אני חושב שהמחיר שאנחנו משלמים בהיותנו באופוזיציה רק כדי לזכות לראות את זה, לראות את הדבר המבורך והמשמח הזה, זה הראינו השם חסדיך.

משה ארבל: כשאנחנו אומרים תהילים "הראינו השם חסדיך" זה לא רק תעשה אתנו חסדים, תזכה אותנו לראות אותם.

משה ארבל: אני חושב שאת עזרת הנשים בישיבה אנחנו נקדיש לכבודה של חברת הכנסת לסקי.

גבי לסקי: אני נגד הדרת נשים.

משה ארבל: תהיה שם גם עזרת נשים, כי זה מה שבחרתם.

משה ארבל: הקמתם ממשלה שמקימה ישיבה שמדירה נשים ומושיבה אותם בעזרת הנשים - - -

גלעד קריב: חבר הכנסת ארבל, אנא תחתור לסיום.

משה ארבל: ואתם חלק בלתי נפרד מהדבר המבורך הזה.

גלעד קריב: תודה.

משה ארבל: תבורכו מפי עליון, שהקדוש ברוך הוא, בזכות המצווה הזאת, באמת יזכה אתכם לשפע עד בלי די, לברכה ולהצלחה, יישר כוח.

גלעד קריב: תודה.

אוסאמה סעדי: לא הבנתי מכל ההנמקה הזו - - -

גלעד קריב: אם הוא בעד רב רפורמי?

גלעד קריב: אתה תכף תראה בהצבעה.

אוסאמה סעדי: אתה מדבר על שטח מחיה ועל זכויות אסירים ומצביע נגד.

משה ארבל: אתה יכול להרחיב לגבי אביתר?

גלעד קריב: מי בעד קבלת ההסתייגות 121-140?

גלעד קריב: ההסתייגויות לא נתקבלו.

גלעד קריב: ההסתייגויות נדחו.

אמיר אוחנה: אתה מתנגד?

אמיר אוחנה: אדוני היושב-ראש.

גלעד קריב: כן.

משה ארבל: שיירשם בפרוטוקול שהיושב-ראש מתנגד למינוי רב רפורמי וברוך השם זה חלק מהתהליך של ההתפתחות.

משה ארבל: הקמת אבייתר ומלחמה ברפורמים על ידי גלעד קריב, ישתבח שמו בורא עולם.

גבי לסקי: - - -

גלעד קריב: חברת הכנסת גבי לסקי.

זאב בנימין בגין: אם תרבה שנים באופוזיציה עם חבריך, יהיו עוד הרבה חסדים ממשלת השמאל הזאת.

שמחה רוטמן: רביזיה.

גלעד קריב: כבר ביקשת רביזיה.

גלעד קריב: הנוהל שלנו, שאנחנו לא מטריחים את חברינו לצעוק עוד פעם רביזיה, רביזיה.

גלעד קריב: ברור לנו, אלא אם אתם תסייגו, שבקשת הרביזיה היא לכל ההצבעות.

גלעד קריב: אני מודיע לפרוטוקול שחבר הכנסת איתמר בן גביר הצטרף להסתייגויות שהגיש חבר הכנסת קרע עם יתר חברי סיעת הליכוד.

גלעד קריב: אנחנו נועלים את הדיון בנושא.

גלעד קריב: אנחנו נחדש את ההצעות ביום ראשון.

גלעד קריב: יצא סדר יום מסודר.

גלעד קריב: עד השעה 17:00 ניתן להגיש הסתייגויות לחוק חדלות פירעון.

גלעד קריב: אני מבקש לציין לפרוטוקול, כספיח מהדיון הקודם, שעל פי הבהרה של היועץ המשפטי של הוועדה, ברגע שנקצב זמן מספק להגשת הסתייגויות לאחר ההקראה, ניתן לבקש שההסתייגויות תימסרנה כולן בכתב ולא תושמענה בעל פה, זו פרשנותו של היועץ המשפטי לוועדה.

גלעד קריב: מכיוון ששמי הוזכר על ידי חברי, חבר הכנסת ארבל, אני רק אומר שאני בהחלט עומד מאחורי ההתנגדות להסתייגות למנות רב רפורמי כרב ראשי מכיוון שאנחנו לא מאמינים בצורך ברבנות ראשית.

גלעד קריב: אחרי שהבהרנו את הנקודה, נעלתי את הדיון, ישיבה זו נעולה.